Jaareindtoer: Bokke in spervuur(Foto: Odd Andersen/AFP. Die Springbokke se vertonings op die komende Jaareindtoer kan as barometer dien vir aanstaande jaar se Wêreldbekertoernooi in Frankryk. Die toetswedstryde teen Ierland, Frankryk, Italië en Engeland sal die ideale kleedrepetsie wees vir dit wat op die Springbokke wag wanneer hulle in Groep B saam met Ierland, Skotland, Tonga en Roemenië in Frankryk meeding. Volgens Wêreldrugby se jongste ranglys is Ierland die voorste span (90,03), gevolg deur die Franse (89,41), Springbokke (89,00), All Blacks (87,30), Engeland (86,25) en Skotland (81,95). Wat beter kon die Springbokke dus gevra het as om geweeg te word teen die toptwee spanne op die wêreldranglys en ook teen die geswore aartsvyand, Engeland? Dit sal nie maklik wees nie, veral nie in Europese toestande nie. Maar wat baie in die Springbokke se guns tel, is dat baie van die spelers die afgelope twee seisoene gereeld in Europa speel en geleer het om by die plaaslike toestande en die vertolkings van die reëls van die plaaslike skeidsregters aan te pas. Maar dit kan ook die remskoen vir die Springbokke wees: samespel. Die eerste groep spelers het eers die naweek na Dublin vertrek en ŉ hele paar spelers speel nog dié naweek in die Verenigde Rugbykampioenskap. Die toer sal ook antwoorde kan bied of die agteruitgang van die All Blacks ook na die Bokke oorgespoel het, hoofsaaklik te wyte aan Suid-Afrikaanse spanne se afwesigheid in die Superrugby-reeks. In Nieu-Seeland word dit onomwonde gestel dat die All Blacks se spel agteruitgegaan het omdat hulle nie weekliks in die Superreeks teen die fisieke Suid-Afrikaanse spanne gespeel het nie. Maar wat van die Suid-Afrikaanse spanne? Is dit genoeg om teen vier swakkerige Walliese spanne, twee Skotse spanne, twee Italiaanse spanne en vier Ierse spanne in die Verenigde Rugbykampioenskap mee te ding? En hoeveel spelers speel in Japan waar die spel baie vinnig is, maar die fisieke aanslae nie te fel is nie. Kom ons wees eerlik, die Springbokke was maar so-so in die reeks van drie toetse teen Wallis in Junie. Hulle het die eerste en derde toetse onderskeidelik met 30-14 en 32-29 gewen, maar die tweede toets verloor (12-13 – die eerste keer tuis teen Wallis). Die Bokke was vuurwarm toe hulle die All Blacks in die Rugbykampioenskap in Mbombela met 26-10 afgeransel het, maar het die week daarna met 23-35 op Ellispark verlooor. Die Bokke het die Wallabies in Sydney met 24-8 geklop, maar in Adelaide met 17-25 verloor. Daar was wel twee oorwinnings teen die Argentynse Pumas (38-21 en 36-20), maar ŉ wenpersentasie van 66,66% in nege toetse (ses oorwinnings en drie nederlae) en 238 punte vir en 175 punte teen is dalk middelmatig vir Wêreldbekerwenners. Tog het die Springbokke genoeg spelbrekers, genoeg fisieke voorspelers en baie vaart agterlangs om die skaal in hulle guns te swaai. Maar daar sal baie diep gedelf moet word. Bepalings: